CELEX: 32021D0014
Language: el
Date: 2021-01-07 00:00:00
Title: Απόφαση (ΚΕΠΠΑ) 2021/14 του Συμβουλίου της 7ης Ιανουαρίου 2021 για την τροποποίηση της απόφασης 2014/219/ΚΕΠΠΑ σχετικά με την αποστολή ΚΠΑΑ της Ευρωπαϊκής Ένωσης στο Μάλι (EUCAP Sahel Mali)

8.1.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 5/16
               
            
         ΑΠΟΦΑΣΗ (ΚΕΠΠΑ) 2021/14 ΤΟΥ ΣΥΜΒΟΥΛΙΟΥ
         της 7ης Ιανουαρίου 2021
         για την τροποποίηση της απόφασης 2014/219/ΚΕΠΠΑ σχετικά με την αποστολή ΚΠΑΑ της Ευρωπαϊκής Ένωσης στο Μάλι (EUCAP Sahel Mali)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 42 παράγραφος 4 και το άρθρο 43 παράγραφος 2,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 15 Απριλίου 2014 το Συμβούλιο εξέδωσε την απόφαση 2014/219/ΚΕΠΠΑ σχετικά με την αποστολή ΚΠΑΑ της Ευρωπαϊκής Ένωσης στο Μάλι (EUCAP Sahel Mali) (1).
                  
               
                     (2)
                  
                  
                     Στις 21 Φεβρουαρίου 2019, το Συμβούλιο εξέδωσε την απόφαση 2019/312/ΚΕΠΠΑ (2), με την οποία παρατάθηκε η διάρκεια της EUCAP Sahel Mali έως τις 14 Ιανουαρίου 2021.
                  
               
                     (3)
                  
                  
                     Στις 13 Μαΐου 2019, το Συμβούλιο εξέδωσε την απόφαση (ΚΕΠΠΑ) 2019/762 (3), με την οποία αναπροσαρμόσθηκε η εντολή της EUCAP Sahel Mali ώστε να συμβάλλει στην περιφερειοποίηση της δράσης ΚΠΑΑ στο Σαχέλ και συστάθηκε Περιφερειακή Συμβουλευτική και Συντονιστική Μονάδα (ΠΣΣΜ).
                  
               
                     (4)
                  
                  
                     Στις 14 Μαΐου 2020, το Συμβούλιο εξέδωσε την απόφαση 2020/652/ΚΕΠΠΑ (4), με την οποία αυξήθηκε το ποσό δημοσιονομικής αναφοράς της EUCAP Sahel Mali για το διάστημα έως τις 14 Ιανουαρίου 2021.
                  
               
                     (5)
                  
                  
                     Στις 13 Οκτωβρίου και στις 5 Νοεμβρίου 2020 αντίστοιχα, στο πλαίσιο της στρατηγικής επισκόπησης της EUCAP Sahel Mali, η Επιτροπή Πολιτικής και Ασφάλειας συνέστησε την παράταση της EUCAP Sahel Mali έως τις 31 Ιανουαρίου 2023 και την αναπροσαρμογή της εντολής της.
                  
               
                     (6)
                  
                  
                     Η απόφαση 2014/219/ΚΕΠΠΑ θα πρέπει να τροποποιηθεί αναλόγως.
                  
               
                     (7)
                  
                  
                     H EUCAP Sahel Mali θα διεξαχθεί μέσα σε συνθήκες που ενδέχεται να επιδεινωθούν και να παρεμποδίσουν την υλοποίηση των στόχων της εξωτερικής δράσης της Ένωσης, όπως εκτίθενται στο άρθρο 21 της Συνθήκης για την Ευρωπαϊκή Ένωση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση 2014/219/ΚΕΠΠΑ τροποποιείται ως εξής:
            
                        1)
                     
                     
                        το άρθρο 2 παράγραφος 2 αντικαθίσταται από το ακόλουθο κείμενο:
                        
                           «2.   Προκειμένου να στηριχθεί η δυναμική της αποκατάστασης της κρατικής εξουσίας στο Μάλι, καθώς και η εφαρμογή της συμφωνίας για την ειρήνη και τη συμφιλίωση στο Μάλι, που υπεγράφη στις 15 Μαΐου και στις 20 Ιουνίου 2015, και σε στενό συντονισμό με άλλους διεθνείς φορείς, ιδίως την Πολυδιάστατη Ολοκληρωμένη Αποστολή Σταθεροποίησης των Ηνωμένων Εθνών στο Μάλι (MINUSMA), η EUCAP Sahel Mali συντρέχει και συμβουλεύει τις ΔΕΑ στην υλοποίηση της μεταρρύθμισης του τομέα της ασφάλειας που έχει καθορίσει η νέα κυβέρνηση του Μάλι, με σκοπό:
                           
                                       α)
                                    
                                    
                                       να βελτιώσει την επιχειρησιακή αποτελεσματικότητα των ΔΕΑ·
                                    
                                 
                                       β)
                                    
                                    
                                       να επανασυστήσει τις αντίστοιχες ιεραρχικές δομές των ΔΕΑ, μέσω της συνεκτικότερης διαχείρισης των πόρων·
                                    
                                 
                                       γ)
                                    
                                    
                                       να ενισχύσει τον ρόλο των δικαστικών και διοικητικών αρχών σε θέματα διεύθυνσης και εποπτείας των αποστολών τους, συμβάλλοντας στην πρόληψη της διαφθοράς και της ατιμωρησίας,
                                    
                                 
                                       δ)
                                    
                                    
                                       να διευκολύνει την ανάπτυξη των ΔΕΑ στο κέντρο του Μάλι, και
                                    
                                 
                                       ε)
                                    
                                    
                                       να στηρίξει, στο πλαίσιο μιας σταδιακής και σπονδυλωτής διαδικασίας, την αναδιάταξη των μη στρατιωτικών διοικητικών αρχών του Μάλι προς το κέντρο του Μάλι, με βάση τις αρχές της χρηστής διακυβέρνησης.»·
                                    
                                 
                     
                  
                        2)
                     
                     
                        στο άρθρο 14 παράγραφος 1, προστίθεται το ακόλουθο εδάφιο:
                        «Το ποσό δημοσιονομικής αναφοράς που προορίζεται να καλύψει τις δαπάνες που συνδέονται με την EUCAP Sahel Mali από τις 15 Ιανουαρίου 2021 έως τις 31 Ιανουαρίου 2023 ανέρχεται σε EUR 89 100 000.»·
                     
                  
                        3)
                     
                     
                        το άρθρο 14α παράγραφος 3 αντικαθίσταται από το ακόλουθο κείμενο:
                        
                           «3.   Οι στόχοι της ΣΣΠΜ, σε στενή συνεργασία με τις υφιστάμενες αποστολές της ΚΠΑΑ στο Σαχέλ, είναι:
                           
                                       α)
                                    
                                    
                                       να βελτιώσει τη συνεργασία και τον συντονισμό μεταξύ των δομών και των χωρών της G5 Σαχέλ ώστε να ενισχυθούν η περιφερειακή συνεργασία και οι επιχειρησιακές ικανότητες στον τομέα της άμυνας και της ασφάλειας, σύμφωνα με το διεθνές δίκαιο, τα ανθρώπινα δικαιώματα και τη στρατηγική προσέγγιση της ΕΕ για τις γυναίκες, την ειρήνη και την ασφάλεια όπως καθόρισε το Συμβούλιο στα συμπεράσματα της 10ης Δεκεμβρίου 2018,
                                    
                                 
                                       β)
                                    
                                    
                                       με σκοπό την ενίσχυση των εθνικών ικανοτήτων των χωρών της G5 Σαχέλ, να προετοιμάσει και να στηρίξει την περιφερειοποίηση της δράσης της ΚΠΑΑ,
                                    
                                 
                                       γ)
                                    
                                    
                                       προς υποστήριξη των αντιπροσωπειών της Ένωσης στις χώρες της G5 Σαχέλ και της γραμματείας της εταιρικής σχέσης για τη σταθερότητα και την ασφάλεια στο Σαχέλ (P3S), να διευκολύνει και να υποστηρίξει την οργάνωση της συλλογής και ανταλλαγής πληροφοριών με όλους τους εταίρους της G5 Σαχέλ.»·
                                    
                                 
                     
                  
                        4)
                     
                     
                        στο άρθρο 18 η δεύτερη περίοδος αντικαθίσταται από το ακόλουθο κείμενο:
                        «Εφαρμόζεται έως τις 31 Ιανουαρίου 2023.».
                     
                  
         
            Άρθρο 2
            Η παρούσα απόφαση αρχίζει να ισχύει από την ημέρα της έκδοσής της.
            Εφαρμόζεται από τις 15 Ιανουαρίου 2021.
         
         
            Βρυξέλλες, 7 Ιανουαρίου 2021.
            
               
                  Για το Συμβούλιο
               
               
                  Η Πρόεδρος
               
               A. P. ZACARIAS
            
         
         
            (1)  ΕΕ L 113 της 16.4.2014, σ. 21.
         
            (2)  Απόφαση (ΚΕΠΠΑ) 2019/312 του Συμβουλίου, της 21ης Φεβρουαρίου 2019, για την τροποποίηση και παράταση της απόφασης 2014/219/ΚΕΠΠΑ σχετικά με την αποστολή ΚΠΑΑ της Ευρωπαϊκής Ένωσης στο Μάλι (EUCAP Sahel Mali) (ΕΕ L 51 της 22.2.2019, σ. 29).
         
            (3)  Απόφαση (ΚΕΠΠΑ) 2019/762 του Συμβουλίου, της 13ης Μαΐου 2019, που τροποποιεί την απόφαση 2014/219/ΚΕΠΠΑ σχετικά με την αποστολή ΚΠΑΑ της Ευρωπαϊκής Ένωσης στο Μάλι (EUCAP Sahel Mali) (ΕΕ L 125 της 14.5.2019, σ. 18).
         
            (4)  Απόφαση (ΚΕΠΠΑ) 2020/652 του Συμβουλίου, της 14ης Μαΐου 2020, για την τροποποίηση της απόφασης 2014/219/ΚΕΠΠΑ σχετικά με την αποστολή ΚΠΑΑ της Ευρωπαϊκής Ένωσης στο Μάλι (EUCAP Sahel Mali) (ΕΕ L 153 της 15.5.2020, σ. 5).